REGULAMENTUL (CE) NR. 435/2007 AL COMISIEI
din 20 aprilie 2007
de modificare a Regulamentului (CE) nr. 1010/2006 privind unele măsuri excepționale de sprijinire a pieței în sectorul ouălor și păsărilor în unele state membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2771/75 al Consiliului din 29 octombrie 1975 privind organizarea comună a piețelor în sectorul ouălor (1), în special articolul 14 alineatul (1) primul paragraf litera (b),
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (2), în special articolul 14 alineatul (1) primul paragraf litera (b),
întrucât:
(1)
Anumite state membre au unele dificultăți în respectarea termenului impus la articolul 10 din Regulamentul (CE) nr. 1010/2006 al Comisiei (3), pentru efectuarea plăților către beneficiarii măsurilor excepționale de sprijinire a pieței, și anume înainte de 31 martie 2007. Având în vedere faptul că este prima dată când sunt puse în aplicare aceste măsuri excepționale de sprijinire a pieței, punerea în practică a procedurilor administrative a necesitat mult timp. Prin urmare, este necesară prelungirea cu două luni a termenului de plată.
(2)
Prin urmare, Regulamentul (CE) nr. 1010/2006 trebuie modificat în consecință.
(3)
Având în vedere că termenul limită actual expiră la 31 martie 2007, trebuie prevăzut ca prezentul regulament să se aplice începând cu 1 aprilie 2007.
(4)
Măsurile prevăzute de prezentul regulament sunt conforme cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
La articolul 10 din Regulamentul (CE) nr. 1010/2006, data de „31 martie 2007” se înlocuiește cu data de „31 mai 2007”.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 aprilie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 aprilie 2007.